সাদেকা হালিম

সাদেকা হালিম একজন বাংলাদেশী শিক্ষাবিদ ও জগন্নাথ বিশ্ববিদ্যালয়ের উপাচার্য ছিলেন।  পূর্বে তিনি ঢাকা বিশ্ববিদ্যালয়ের সামাজিক বিজ্ঞান অনুষদের প্রথম নারী ডিন হিসাবে দায়িত্ব পালন করছেন। তিনি বাংলাদেশের তথ্য কমিশনের প্রথম নারী কমিশনার ছিলেন।

জন্ম ও পরিবার 
সাদেকা হালিমের পিতা ফজলুল হালিম চৌধুরী ১৯৭৬ থেকে ১৯৮৩ সাল পর্যন্ত ঢাকা বিশ্ববিদ্যালয়ের উপাচার্য ছিলেন। তার পৈতৃক নিবাস কুমিল্লা জেলার চৌদ্দগ্রাম উপজেলার আলকরা ইউনিয়নের কুঞ্জশ্রীপুর গ্রামে।

শিক্ষা 
সাদেকা হালিম ঢাকার উদয়ন উচ্চ মাধ্যমিক বিদ্যালয় থেকে এসএসসি এবং হলিক্রস স্কুল অ্যান্ড কলেজ থেকে উচ্চ মাধ্যমিক পাশ করেন। পরবর্তীতে ঢাকা বিশ্ববিদ্যালয়ের সমাজ বিজ্ঞান বিভাগ থেকে স্নাতক এবং স্নাতকোত্তর সম্পন্ন করেন। কানাডার কেবেক প্রদেশের মনট্রিয়লের ম্যাকগিল বিশ্ববিদ্যালয় থেকে ১৯৯১ সালে তিনি পুনরায় মাস্টার্স ডিগ্রী অর্জন করে ২০০০ সালে একই বিশ্ববিদ্যালয় থেকে বাংলাদেশে নারী ও সামাজিক বনায়ন বিষয়ে পি.এইচ.ডি ডিগ্রী অর্জন করেন।

কর্মজীবন 
১৯৮৮ সালে ঢাকা বিশ্ববিদ্যালয়ের সমাজ বিজ্ঞান বিভাগে শিক্ষক হিসেবে নিয়োগ পান সাদেকা হালিম। পরবর্তীতে কমনওয়েলথ বৃত্তি নিয়ে কানাডার ম্যাকগিল ইউনিভার্সিটি থেকে দ্বিতীয়বার স্নাতকোত্তর ও পিএইচডি ডিগ্রি অর্জন করেন। এরপর তিনি কমনওয়েলথ স্টাফ ফেলোশিপ নিয়ে পোস্ট-ডক্টরেট সম্পন্ন করেন যুক্তরাজ্যের বাথ ইউনিভার্সিটি থেকে। ২০০৯ সালের জুলাই মাস থেকে ২০১৪ সালের জুন পর্যন্ত তথ্য কমিশনে প্রথম নারী তথ্য কমিশনার পদে দায়িত্ব পালন করেন তিনি। এছাড়া ২০০৪ থেকে ২০০৯ সাল পর্যন্ত ঢাকা বিশ্ববিদ্যালয়ের সিন্ডিকেট সদস্য হিসাবে দায়িত্ব পালন করেন এবং তিনি তিন মেয়াদে শিক্ষক সমিতির কার্যকরী পরিষদের সদস্য ও তিনবার সিনেট সদস্য ছিলেন। অধ্যাপক সাদেকা হালিম জাতীয় শিক্ষানীতি কমিটি-২০০৯ এর ১৮ জন বিশিষ্ট শিক্ষাবিদের কমিটিতে সদস্য ছিলেন। পেশাগত জীবনে সাদেকা হালিম অতিথি অধ্যাপক হিসেবে অস্ট্রিয়ার ভিয়েনার বকু বিশ্ববিদ্যালয়ে কাজ করেছেন। এছাড়া ঢাকা বিশ্ববিদ্যালয়ের উইমেন স্টাডিজ বিভাগ ও আয়ারল্যান্ডের বেলফাস্টের কুইন্স বিশ্ববিদ্যালয়ের হায়ার এডুকেশন লিংক প্রোগ্রামের অধীনে কুইন্স-এর ভিজিটিং ফেলো ছিলেন সাদেকা হালিম। জাতীয় ও আন্তর্জাতিক জার্নালে তার লেখা প্রায় ৫০টি গবেষণা নিবন্ধ প্রকাশিত হয়েছে। লিঙ্গ-সমতা, বন ও ভূমি, উন্নয়ন, আদিবাসী ইস্যু, মানবাধিকার এবং তথ্য অধিকার প্রভৃতি তার গবেষণার বিষয়।

১১ অগাস্ট ২০২৪ সালে ছাত্র-ছাত্রীদের দাবির মুখে তিনি পদত্যাগ করেন।

রাজনৈতিক জীবন 
সাদেকা হালিম আওয়ামী লীগের উপদেষ্টা পরিষদের সদস্য হিসেবে ২০২২ সালে নির্বাচিত হন।

সমালোচনা 
তার বিরুদ্ধে অসদাচরণের অভিযোগ আনেন ঢাকা বিশ্ববিদ্যালয়ের সমাজবিজ্ঞান বিভাগের অধ্যাপক আ ক ম জামাল উদ্দীন। এছাড়া তার বিরুদ্ধে গবেষণায় চৌর্যবৃত্তির অভিযোগ উঠে। ঢাকা বিশ্ববিদ্যালয়ের তৎকালীন উপাচার্য অধ্যাপক ড. মো. আখতারুজ্জামান গবেষণায় জালিয়াতির প্রমাণ পেলে ব্যবস্থা নেয়ার আশ্বাস দেন। জবির উপাচার্য থাকাকালে সাদেকা হালিম ক্যাম্পাস মসজিদে প্রবেশ করে পুরুষদের সঙ্গে দাঁড়িয়ে বক্তব্য দেন, যা নিয়ে সেসময় সামাজিক যোগাযোগ মাধ্যমে নেতিবাচক সমালোচনা তৈরি হয়।

প্রকাশিত বই
 চেতনায়নেই উন্নয়ন : বাংলাদেশে নিজেরা করি’র অভিজ্ঞতা
 Devolopment as Conscientization : The Case of Nijera Kori in Bangladesh
 Life and Land of Adibashis : Land Dispossession and Alienation of Adibshis in the plain Districts of Bangladesh

সম্মাননা
 অনন্যা শীর্ষ দশ পুরস্কার

তথ্যসূত্র 

জীবিত ব্যক্তি
ঢাকা বিশ্ববিদ্যালয়ের শিক্ষক
ঢাকা বিশ্ববিদ্যালয়ের প্রাক্তন শিক্ষার্থী
অনন্যা শীর্ষ দশ পুরস্কার বিজয়ী
বাংলাদেশ আওয়ামী লীগের রাজনীতিবিদ
জগন্নাথ বিশ্ববিদ্যালয়ের উপাচার্য
উদয়ন উচ্চ মাধ্যমিক বিদ্যালয়ের প্রাক্তন শিক্ষার্থী
হলি ক্রস কলেজ, ঢাকার প্রাক্তন শিক্ষার্থী
ম্যাকগিল বিশ্ববিদ্যালয়ের প্রাক্তন শিক্ষার্থী